Regering hersien Covid-19-regulasies dalk binnekortMinister Zweli Mkhize. Foto: @DrZweliMkhize/Twitter Suid-Afrikaners behoort teen volgende week te weet hoe die regering die Covid-19-pandemie verder gaan hanteer. Dr. Zweli Mkhize, minister van gesondheid, sê hy sal voorleggings maak aan die nasionale bevelsraad vir Covid-19 oor wat die volgende stappe in Suid-Afrika se stryd teen die koronavirus behoort te wees. Mkhize het die media Woensdagoggend tydens ŉ virtuele vergadering toegespreek. Tydens die vergadering het hy daarop gewys dat die aantal nuwe Covid-19 gevalle in Suid-Afrika aan die afneem is en dat die aantal gevalle, hospitaalopnames en sterftes weens dié siekte, minder is as wat aanvanklik verwag is, het Maroela Media vroeër berig. Hy het egter benadruk dat Suid-Afrikaners nie nou op hul louere kan rus nie en dat dit steeds belangrik is om die nodige veiligheid- en gesondheidsmaatreëls toe te pas om die verspreiding van Covid-19 te verhoed. “Totdat ons heeltemal veilig is, sal die regering aanhou om die regulasies te hersien en, indien nodig, die regulasies in stand hou om te verhoed dat Covid-19 verder versprei.” Hy sê indien maatreëls nou laat vaar word, daar ŉ baie groot moontlikheid is dat ŉ tweede Covid-19-golf die land kan tref. “In lig van die mees onlangse data wat ek hier bekendgemaak het, het pres. Cyril Ramaphosa gevra dat ons bepaalde voorstelle maak oor wat die regering se volgende stappe behoort te wees om die pandemie te bestry. Daarom sal my departement volgende week voorstelle aan die nasionale bevelsraad vir Covid-19 voorlê,” sê Mkhize. Volgens hom behoort Suid-Afrikaners teen volgende week leiding van die raad en die president te kry oor wat die volgende fase van die regering se hantering van die pandemie sal wees.